
FORORD

Pressen har vært generøs mot meg gjennom hele min karriere. Jeg har aldri fått en dårlig kritikk for min musikk - og mine opptredener har alltid fått terningkast seks. Dagbladet, Aftenposten og VG har trofast støttet opp om mine prosjekter og i NRK har jeg alltid blitt inkludert. Ikke bare gjorde det meg til millionær, jeg ble også superkjendis.

Det har vært enkelt å være artist gjennom fem tiår, takket være denne fantastiske støtten. Statsministere som Gro Harlem Brundtland og Erna Solberg har flørtet åpenlyst med meg under opptak til lørdagsunderholdning i NRK og jeg har aldri vært i tvil om at de syntes det var stas å kjenne meg.

Sladrepresse som Se & Hør og NÅ har oversett mine utenomekteskapelige bravader og jeg slapp lett unna metoo. Det er ingen hemmelighet at jeg har gode forbindelser høyt oppe og derfor som så mange andre…

…beklager, jeg glemte meg bort et øyeblikk! Jeg trodde jeg hadde fått i oppdrag å skrive et forord til Bjørn Eidsvågs selvbiografi.

Beklager, beklager, BEKLAGER!!!

Jeg begynner på nytt: Det har vært en nytelse å skrive denne boka. Hvis du ønsker deg en god litterær opplevelse har du kommet til riktig forfatter.

Da jeg bestemte meg for å skrive boka - etter lange dager med øldrikking - ønsket jeg å omgi meg med det beste som finnes av konsulenter. Akkurat som det finnes økonomieksperter, helseeksperter, miljøeksperter, klimaeksperter, forsvarseksperter, folkeretts-eksperter og teknologi-eksperter, finnes det også litteratur-eksperter.

Det koster selvsagt en formue å hyre så dyktige folk, men her får du det skrevet svart på hvitt at denne boka er et mesterverk.

Bare hør hva MANGE eksperter sier:

"Forfatterens bruk av komma er både poetisk og jordnært.”

"Boka er bygget opp som en latrine av minner.”

"Et tekstunivers hvor utropstegnene og bindestreker puster tyngre enn karakterene.”

"En eksperimentell bruk av avsnitt – eller det motsatte.”

Er det rart at bøker er dyre?

Ved å lese denne boka vil du bli bedre kjent med meg. Jeg er uten tvil gammel nå. Hvor gammel? Hvis du ikke bare husker, men har danset Fugledansen, da er du omtrent på samme alder som meg.

Om gammel ikke er hipt, er det helt klart en trend mange mennesker følger - og den vil garantert aldri bli utkonkurrert av AI.

Jeg har alltid fått høre at det er viktig å oppføre seg som en voksen, og nå mener mange at det er min tur. Det er bare ett problem med det; jeg tviler på at jeg er klar for oppgaven.

Folk på min alder mener ofte at de har tilegnet seg erfaring og livsvisdom nok til å lede hele verden, mens jeg…

… har ennå tilgode å bruke en elektrisk drill.

Jeg vet ikke hva du vil tenke etter å ha lest boka, men jeg er - etter å ha skrevet den - overbevist om én ting: Jeg bare ser gammel ut!

Så lenge vi har nok fyrverkeri og øl er jeg fornøyd!

Herodes Falsk,

La Rinconada, Peru

1. oktober 2025

————————LESER GUIDE——————————

Første del av boka er i hovedsak noen små minner om hvordan det hele startet. Kanskje kan det forklare hvorfor ting ble som det ble, eller kanskje ikke?

Jeg måtte tidlig i livet ta et tøft valg; hardt arbeide eller moromann.

—————————————————————————

Du slutter ikke å ha det moro fordi du blir gammel.

Du blir gammel fordi du slutter å ha det moro!




EN VIKTIG TING FOR MENNESKEHETEN

Det er ingen spøk å skrive bøker i dag. Teknologien har gjort gode forfattere så godt som irrelevante. Skrive-programmer og AI gjør selv de mest avanserte datamaskiner overflødige. Alt du trenger er en smarttelefon og en halvkilo fantasi - og vips så kan du sende manuskriptet ditt til alle forlag i hele verden. Den største utfordringen for dagens forfattere er å klare og levere en bok på under femhundre sider.

Da jeg skrev min første bok i 1980 syntes jeg det var eksotisk å arve min fars gamle skrivemaskin, og siden jeg måtte skrive hele boka med to fingre på et dårlig vedlikeholdt tastatur, ble ikke boka på mer enn 127 sider.

På vei til forlaget for å levere manus, måtte man stadig innom nye restauranter for å feire at manuset var ferdig. En reise fra Drammen til Gyldendal forlag i Oslo kunne ta fjorten dager. Den største utfordringen var å ikke miste manuset på veien.

Gamle dager er et konsept som er vanskelig å forklare dagens ungdom. De vil neppe tro det, men det fantes en tid da menneskeheten klarte seg uten teknologi. Den tiden ble kalt 60-tallet og det var da jeg vokste opp.

Vel, vi var ikke fullstendig uten teknologi. Jeg husker vi var mektig imponert over en brødrister som helt av seg selv skøyt brente loffskiver utover spisebordet.

Vi hadde også et tv-apparat inne i et skap. NRK sendte bare i sort/hvitt - og Lekestue var det eneste humorprogrammet. Resten av kvelden kunne du se en haug med viktige personers sitte og diskutere uvesentlige temaer. Det var lærerikt på samme måte som da vi fikk vaskemaskin - og hele familien satt i kjelleren og så på maskinen sentrifugere.

Telefon var en nyvinning få familier hadde på den tiden, mye grunnet at myndigheten syntes det var passende å vente minst ett år før du var verdig til å få eget telefonnummer. Selve telefonen var en diger klump, festet til veggen med en ledning, hvilket var like greit siden den var alt for tung og uhåndterlig til å bære rundt.

Det gjorde at vi gikk glipp av å bli ringt opp fra India og gjort oppmerksom på at vi hadde vunnet 100.234.098 dollar i et lotteri vi aldri hadde deltatt i.

Automobil var også forbeholdt få på den tiden, det vil si om du kunne kategorisere kasser som Lada og Wartburg som biler. Faren min hadde en Opel Record. Den var stilig og hadde en avansert motor som du kunne stole på - spesielt om det regnet eller snødde - ikke ville starte.

I fravær av smarttelefoner og sosiale medier til å mobbe skolekamerater, måtte vi ty til å kaste steiner i hue på hverandre, dytte folk overende og kalle dem skjellsord som: FEITEN, PROMPEN og DUSTEHUET!

Enkelte år dukket det opp nye, avanserte leker for unger. Jojo er en jeg husker. Det var en liten sak bestående av to runde skiver med en snor festet til en aksling mellom dem. På en uforståelig måte kunne du dra snoren opp og ned, få skivene til å rotere - og bevege seg opp og ned langs snoren. Opp og ned, opp og ned, opp og ned, opp og ned, opp og ned.

Herre Gud så gøy - i to minutter - og så var det rett tilbake til å dytte folk overende. (Fortrinnsvis pene jenter - uten at vi forstod hvorfor.)

Vi har helt klart fått mange fantastiske teknologiske nyvinninger siden 60-tallet, men jeg er usikker på hvor mange av dem jeg trenger?

En gang på 80-tallet leste jeg en artikkel som påstod at digitalisering ville forandre menneskeheten mer enn hjulet. Jeg tenkte at artikkelforfatteren var en idiot, men…

Jeg aner ikke hvordan telefon, tv, bil, og datamaskin - som jeg bruker daglig - virker og jeg har ikke lyst til å vite det heller.

Jeg vet bare hvordan jeg kan slå dem av og på. Og jeg vet at jeg stadig vekk må kjøpe nye, fordi ingen av dem er mulig å reparere.

AI er kanskje den farligste oppfinnelsen i menneskets historie, med unntak av håndgranater, øl og tequila.

Noen må stoppe denne utviklingen. Jeg kan gjerne gjøre det hvis noen spør meg.

LURER DU PÅ HVORDAN?

Det forbauser meg ikke!

